Notat om gymnasiernes kapacitet og elevfordeling

Gymnasiernes Bestyrelsesforening har i december 2009 sammen med Rektorforeningen fremsat forslag om en ny beslutningsstruktur for gymnasiernes kapacitet og elevfordeling. Forslaget var en reaktion på forlydender om at regionerne ikke længere ville sekretariatsbetjene de etablerede fordelingsudvalg.

Situationen i dag er en anden. Dels har der været en markant debat om de problemer der knytter sig til kapacitet og elevfordeling på gymnasieområdet, og dels ser det ud til at de eksisterende udvalg stadig kan fungere med regionernes sekretariatsassistance. Vi vil derfor med dette notat redegøre for Bestyrelsesforeningens synspunkter, inklusiv de ændringer vi finder nødvendige. Vi har taget i betragtning at der geografisk er store forskelle, når det glæder muligheden for at opfylde de politiske målsætninger vedrørende ungdomsuddannelserne.

Kapacitet  
Gymnasiets selveje kan kun fungere, hvis ledelsen på det enkelte gymnasium har ret til at træffe egne beslutninger inden for den gældende lovgivning. GBF har fra starten påpeget at ministeriel detailstyring vil være ødelæggende for selvejet. Vi har derfor ikke svært ved at dele det principielle synspunkt, at fastlæggelsen af hvor mange elever man ønsker at optage, bør afgøres af gymnasiets ledelse.

Imidlertid er der samfundsmæssige hensyn som nødvendiggør begrænsninger i beslutningsretten. Det er eksempelvis ikke hensigtsmæssigt at en gymnasieudvidelse fører til lukning af et andet gymnasium, som samfundet ønsker bevaret. Ligeledes er der almen støtte til synspunktet om at gymnasierne skal have en geografisk spredning, hvilket indebærer at gymnasiernes placering og beliggenhed afgøres af statsmagten.

Det betyder at det skal være muligt for Undervisningsministeriet at gribe ind, hvis ønsker om udvidelser på ét gymnasium kan føre til økonomisk begrundet lukning af et andet gymnasium, som samfundsmæssigt ønskes bevaret.

En sådan mekanisme er allerede indbygget i den nuværende struktur for kapacitetsfastlæggelsen, idet ministeriet efter regionernes indberetning har mulighed for at pålægge et gymnasium et ’kapacitetsloft’. Før indberetningen til ministeriet foretages, bliver den samlede kapacitet drøftet og fastlagt lokalt i de forpligtende samarbejder mellem gymnasierne. Beslutningerne i samarbejdet bygger ideelt på konsensus.

I kombination med kapacitetsloftet har man efter GBFs opfattelse her fundet en tilfredsstillende løsning - som dog har en enkelt alvorlig brist.

Bristen er, at bestyrelserne ikke inddrages eller medvirker i de forpligtende samarbejders endelige vurdering af kapaciteten.

Bestyrelserne har et tydeligt ledelsesansvar også på det område der udgør elevoptagelsen. En bestyrelse kan hverken fralægge sig ansvar for gymnasiets udvikling eller for lokale og samfundsmæssige hensyn, og GBF vil derfor insistere på at bestyrelserne bliver repræsenteret i drøftelserne og beslutningerne om den endelige kapacitetsindberetning til ministeriet.

Hermed vil den nuværende kapacitetsfastlæggelse efter GBFs mening kunne fungere i en periode, hvor man overvejer en yderligere implementering af selvejet, således at det enkelte gymnasium får ret til selv at fastsætte hvor mange elevpladser man vil udbyde. I overvejelserne må indgå forslag til, hvordan man sikrer de krav som samfundet stiller til den geografiske fordeling af gymnasierne.

Elevfordeling  
Med de nuværende regler har det enkelte gymnasium ingen indflydelse på hvilke elever der skal optages på gymnasiet. Denne manglende beslutningsret stemmer dårligt med selvejet, men kan begrundes i to forhold: dels elevernes ret til selv at vælge gymnasium, og dels at eleverne skal sikres kort afstand eller transporttid til gymnasiet.

For at styrke selvejet vil det efter GBFs opfattelse være hensigtsmæssigt at lave en justering af reglerne for elevfordeling, således at man lader det enkelte gymnasiums rektor få indflydelse på hvem der skal optages på gymnasiet.

Dette bør ske ikke mindst af hensyn til udviklingen af gymnasiets studieretninger, som er en af de muligheder et gymnasium har for at profilere sig og for at udvikle nye initiativer med hensyn til sammensætning af fag. Såfremt der ikke er mulighed for at et gymnasium kan rekruttere elever som har interesse for en bestemt studieretning fordi de er bosat uden for gymnasiets lokalområde, mindskes muligheden for at samle elever nok til at nye og innovative studieretninger kan gennemføres. Alene derfor vil det være hensigtsmæssigt at ændre reglerne.

Sagen er yderligere den, at der allerede i dag findes eksempler på at rektorer har kunnet påvirke eller bestemme udvælgelsen af enkelte elever, efter først at have bedt om personligt begrundede ansøgninger. En ændring af reglerne vil kunne legalisere denne (selvejeorienterede) praksis.

GBF foreslår derfor, at det, i de gymnasier hvor antallet af 1-prioritesansøgere er større end den fastlagte kapacitet, overlades til rektor at vælge hvilke af ansøgerne der skal optages, dog således at gymnasiet har pligt til at lade fx mindst halvdelen af optagelserne gå til de ansøgere som bor nærmest gymnasiet eller har kortest transporttid til gymnasiet.

Den foreslåede ændring kan nemt indføjes i den struktur som allerede er opbygget med fordelingsudvalg som sekretariatsbetjenes af regionerne. Denne struktur udmærker sig ligesom kapacitetsfastlæggelsen ved at bygge på samarbejde mellem gymnasierne.

Gymnasiernes Bestyrelsesforening, 3/6 2010